Superman (ταινία, 2025)

Το Superman είναι Αμερικανική υπερηρωική ταινία του 2025 βασισμένη στον ομώνυμο χαρακτήρα των DC Comics. Σε παραγωγή από την DC Studios και διανομή από την Warner Bros. Pictures, είναι η πρώτη ταινία του Σύμπαντος της DC (DCU) και η δεύτερη επανεκκίνηση της σειράς ταινιών Superman. Σε σκηνοθεσία και σενάριο από τον Τζέιμς Γκαν, πρωταγωνιστεί ο Ντέιβιντ Κόρενσγουετ ως Κλαρκ Κεντ / Superman πλαισιωμένος από τους Ρέιτσελ Μπρόσναχαν, Νίκολας Χουλτ, Έντι Γκαθέγκι, Άντονι Κάριγκαν, Νέιθαν Φίλιον και Ιζαμπέλα Μερσέντ. Η ταινία ακολουθεί το ταξίδι του Superman για να συμβιβάσει την εξωγήινη καταγωγή του με την θετή ανθρώπινη οικογένειά του.

Η ανάπτυξη μιας συνέχειας της πρώτης ταινίας του Εκτεταμένου Σύμπαντος της DC (DCEU), Άνθρωπος από Ατσάλι (2013), ξεκίνησε τον Οκτώβριο του 2014, με τον Χένρι Κάβιλ να είναι προγραμματισμένος να επαναλάβει τον ρόλο του ως Superman, αλλά τα σχέδια για την ταινία άλλαξαν μετά την προβληματική παραγωγή του Justice League (2017). Η ταινία ακυρώθηκε μέχρι τον Μάιο του 2020. Ο Γκαν ξεκίνησε την γραφή του σεναρίου μιας νέας ταινίας Superman τον Αύγουστο του 2022 και τον Οκτώβριο έγινε συν-διευθύνων σύμβουλος των DC Studios μαζί με τον Πίτερ Σαφράν, Ο Γκαν αποκάλυψε πως έγραφε το σενάριο μιας νέας ταινίας Superman τον Δεκέμβριο. Ο τίτλος ανακοινώθηκε τον Ιανουάριο του 2023, ο Γκαν επιβεβαιώθηκε ως σκηνοθέτης τον Μάρτιο, και οι Κόρενσγουετ και Μπρόσναχαν επιλέχθηκαν τον Ιούνιο. Η ταινία εμπνέεται συγκεκριμένα από το κόμικ All-Star Superman (2005–2008) από τους Γκραντ Μόρισον και Φρανκ Κουάιτλι. Τα γυρίσματα είναι ξεκίνησαν τον Φεβρουάριο του 2024 στην Ατλάντα και ολοκληρώθηκαν τον Ιούλιο.

Η ταινία Superman έκανε πρεμιέρα στο Λος Άντζελες στις 7 Ιουλίου 2025, πριν κυκλοφορήσει στις Ηνωμένες Πολιτείες Αμερικής στις 11 Ιουλίου 2025 από τις Warner Bros. Pictures. Είναι η πρώτη ταινία του Κεφαλαίου Ένα: Θεοί και Τέρατα του DCU. Έλαβε θετικά σχόλια από τους κριτικούς, οι περισσότεροι από τους οποίους επαίνεσαν τις ερμηνείες και συγκεκριμένα αυτή του Κόρενσγουετ ως Superman. Με προϋπολογισμό $225 εκατομμυρίων, η ταινία έχει εισπράξει $616.6 εκατομμύρια παγκοσμίως με αποτέλεσμα να γίνει η όγδοη ταινία του 2025 με τις μεγαλύτερες εισπράξεις. Μια συνέχεια, Man of Tomorrow, είναι προγραμματισμένη να κυκλοφορήσει στις 9 Ιουλίου 2027.

 Πλοκή 
Τριάντα χρόνια νωρίτερα, οι Τζορ-Ελ και Λάρα Λορ-Βαν έστειλαν τον γιο τους, Καλ-Ελ, στη Γη για να δραπετεύσει από την καταστροφή του πλανήτη τους, Κρύπτον. Μεγαλωμένος ως Κλαρκ Κεντ από τους θετούς γονείς του, Τζόναθαν και Μάρθα Κεντ, στο Σμόλβιλ του Κάνσας, ο Κρυπτονιανός αποκτά απίστευτες δυνάμεις από τον Ήλιο. Εμπνευσμένος από το αποχαιρετιστήριο μήνυμα των βιολογικών γονιών του, το οποίο υπέστη βλάβη στο ταξίδι του προς τη Γη, ο Κλαρκ έγινε ο Superman, ο πιο δυνατός μετάνθρωπος της Γης, τρία χρόνια νωρίτερα. Είναι δημοσιογράφος στο Daily Planet στη Μετρόπολις, όπου εργάζεται μαζί με τους Τζίμι Όλσεν και Λόις Λέιν, με τη δεύτερη από τους οποίους να βρίσκεται σε σχέση με τον Κλαρκ και να γνωρίζει τη μυστική του ταυτότητα. 

Τρεις εβδομάδες νωρίτερα, ο Superman σταμάτησε μια εισβολή από τη Μποράβια, ενός συμμάχου των Ηνωμένων Πολιτειών, στο γειτονικό κράτος Τζαρχανπούρ. Ο δισεκατομμυριούχος Λεξ Λούθορ καθησυχάζει τον Στρατηγό Ρικ Φλαγκ Σίνιορ και άλλους στην κυβέρνηση των ΗΠΑ—οι οποίοι αναρωτιούνται αν ο Superman μπορεί να είναι απειλή—πως μπορεί να σκοτώσει τον Superman αν είναι απαραίτητο. Ο Superman χάνει την πρώτη του μάχη από το μυστηριώδες «Σφυρί της Μποράβια», το οποίο είναι στην πραγματικότητα ο Ultraman και ισχυρίζονται πως η ανάμειξη του Superman στον πόλεμο είναι η αιτία των πράξεών του. Παρόλα αυτά, χωρίς να το γνωρίζει ο κόσμος, ο Ultraman δουλεύει για τον Λούθορ, ο οποίος τον ελέγχει χρησιμοποιώντας ντρόουν. Ο Κρύπτο παίρνει έναν τραυματισμένο Superman πίσω στο Φρούριο της Μοναξιάς στην Ανταρκτική, όπου επουλώνεται με την ηλιακή ακτινοβολία. Ο Λούθορ αργότερα εισβάλει στο φρούριο μαζί με τον Ultraman και τη Μηχανικό, κλέβει το αποχαιρετιστήριο μήνυμα των Τζορ-Ελ και Λάρα και το αποκωδικοποιεί ολοκληρωτικά, πριν απαγάγει τον Κρύπτο.

Όσο ο Superman και η Συμμορία της Δικαιοσύνης—μια ομάδα υπερηρώων αποτελούμενη από τους Green Lantern, Mister Terrific και Hawkgirl—πολεμούν ένα καϊτζού το οποίο δημιουργήθηκε από τον Λούθορ ως αντιπερισπασμός, ο Λούθορ εκπέμπει ολόκληρο το Κρυπτονιανό μήνυμα στον κόσμο. Προς έκπληξη του Superman, στο δεύτερο μισό του μηνύματος, οι γονείς του τον παροτρύνουν να κατακτήσει τη Γη και να πάρει όσες συζύγους χρειάζεται για να αποκαταστήσει την Κρυπτονιανή φυλή. Η κοινή γνώμη στρέφεται εναντίον του και αυτός παραδίδεται οικειοθελώς στην κυβέρνηση για ανάκριση. Λόγω της δύναμης του Superman, ο Φλαγκ δίνει την επιμέλεια του ήρωα στον Λούθορ.

Ο Λούθορ φυλακίζει τον Superman σε ένα τεχνητό μικροσύμπαν όπου έχει φυλακίζει διάφορους εχθρούς, περιλαμβάνοντας τον Κρύπτο και τον μετάνθρωπο Metamorpho. Χρησιμοποιώντας τον γιο του Metamorpho, Τζόι, ως όμηρο, ο Λούθορ τον αναγκάζει να δημιουργήσει Κρυπτονίτη για να αποδυναμώσει τον Superman. Η κοπέλα του Λούθορ, Ιβ Τέσμαχερ, ερωτευμένη με τον Τζίμι, αποκαλύπτει ότι ο Λούθορ υποστηρίζει κρυφά την Μποράβια με αντάλλαγμα τη μισή περιοχή του Τζαρχανπούρ, παρέχοντας φωτογραφικά στοιχεία για την πλεκτάνη. Ο Λούθορ ανακρίνει τον Superman, χρησιμοποιώντας έναν από τους υποστηρικτές του ως όμηρο, και τον σκοτώνει. Αυτό ωθεί τον τρομοκρατημένο Metamorpho να βοηθήσει τον Superman να δραπετεύσει, και οι δύο να ελευθερώσουν τον Τζόι και τον Κρύπτο. Η Λόις πείθει τον Mister Terrific να τη βοηθήσει να βρει τον Superman και μπαίνουν στo μικροσύμπαν, σώζοντας τους ήρωες και μεταφέροντας τον Superman στο αγρόκτημα των θετών γονιών του για να αναρρώσει. Έξαλλος με την απόδραση του Superman, ο Λούθορ βάζει τους άντρες του να αυξήσουν την ισχύ του αντιδραστήρα του μικροσύμπαντος για να αναγκάσουν τον Superman να εμφανιστεί, δημιουργώντας μια μαύρη τρύπα που αρχίζει να διαλύει την πόλη.

Όσο οι Green Lantern, Metamorpho και Hawkgirl σταματούν μια δεύτερη εισβολή από την Μποράβια, οι Superman και Mister Terrific πολεμούν με τον Ultraman και τη Μηχανικό όσο η μαύρη τρύπα πλησιάζει τη Μετρόπολις. Αφότου κερδίζει τη Μηχανικό, ο Superman ανακαλύπτει πως ο Ultraman είναι κλώνος του. Ο Λούθορ αρνείται να κλίσει τη μαύρη τρύπα, η οποία χωρίζει την πόλη στα δύο. Οι Superman και Ultraman πολεμούν δίπλα από τη μαύρη τρύπα, με τον πρώτο να ρίχνει τον δεύτερο μέσα της. Οι Superman και Mister Terrific πάνε στο αρχηγείο του Λούθορ για να απενεργοποιήσουν τον αντιδραστήρα, κλείνοντας τη μαύρη τρύπα. Εν τω μεταξύ, οι Λόις και Τζίμι αποκαλύπτουν το σχέδιο του Λούθορ στον κόσμο, λυτρώνοντας τον Superman. Η Hawkgirl σκοτώνει τον Πρόεδρο της Μποράβια, Βασίλ Γκούρκος, ρίχνοντάς τον στο έδαφος από ψηλά, και τα μέλη της Συμμορίας της Δικαιοσύνης γιορτάζονται ως ήρωες μαζί με το νέο τους μέλος, τον Metamorpho.

Ο Λούθορ συλλαμβάνεται. Αργότερα, όσο ο Superman επουλώνεται στο Φρούριο της Μοναξιάς, η μεθυσμένη ξαδέλφη του, Κάρα Ζορ-Ελ, επιστρέφει για να πάρει πίσω τον Κρύπτο. Για να χαλαρώσει όσο επουλώνεται, ο Superman βλέπει παιδικές του αναμνήσεις μαζί με τον Τζόναθαν και τη Μάρθα.

 Ηθοποιοί και χαρακτήρες 

 Ντέιβιντ Κόρενσγουετ ως Κλαρκ Κεντ / Superman:Ένας επιζών από την καταστροφή του πλανήτη Κρύπτον και νεαρός δημοσιογράφος της Daily Planet που ζει στην Μητρόπολη. Ο σκηνοθέτης Τζέιμς Γκαν είπε πως αυτή η εκδοχή του Superman θα ήταν περίπου 25 ετών, κάνοντάς τον πιο καθιερωμένο από την εκδοχή του Τομ Γουέλινγκ από το Σούπερμαν: Τα Χρόνια της Νιότης (2001–2011) αλλά πιο νέο από την εκδοχή του Χένρι Κάβιλ από το Εκτεταμένο Σύμπαν της DC (DCEU). Ο παραγωγός Πίτερ Σαφράν περιέγραψε τον Superman της ταινίας ως την «ενσωμάτωση της αλήθειας, της δικαιοσύνης, και του τρόπου της Αμερικής. Είναι η ευγένεια σε έναν κόσμο που νομίζει πως η ευγένεια είναι παλαιομοδίτικη».
 Ρέιτσελ Μπρόσναχαν ως Λόις Λέιν: Μια δημοσιογράφος της Daily Planet και στενή συνάδελφος του Κλαρκ Κεντ. Η Μπρόσναχαν περιέγραψε την Λέιν ως «εξαιρετικά έξυπνη» και δυναμική.
 Ιζαμπέλα Μερσέντ ως Γυναίκα Γεράκι:Μια υπερηρωίδα με φτερά και διάφορα όπλα για μάχη σώμα με σώμα. Το ύψος της Μερσέντ (1,55 μέτρα) την ξεχωρίζει από τους υπόλοιπους ήρωες του DCU. Η Μερσέντ ένιωσε πως ο ρόλος της ως Άνια Κοραζόν / Αράνια στην ταινία του Σύμπαν του Spider-Man της Sony (SSMU) Madame Web (2024) την βοήθησε να προετοιμαστεί για να υποδυθεί την Γυναίκα Γεράκι, αν και δεν είπε στους δημιουργούς του Superman: Legacy για τον ρόλο καθώς φοβόταν πως υπήρχε πιθανότητα να μην μπορέσει να υποδυθεί και τις δύο.
 Έντι Γκαθέγκι ως Μάικλ Χολτ / Mister Terrific: Ένας υπερήρωας και εφευρέτης.
 Νέιθαν Φίλιον ως Γκάι Γκάρντνερ / Green Lantern:Ένας υπερήρωας και μέλος του Σώματος των Green Lantern. Η ταινία διατηρεί το «εμβληματικό κούρεμα» του χαρακτήρα από τα κόμικ. Ο Φίλιον προηγουμένως υποδύθηκε τον Κόρι Πίτζνερ / T.D.K. (The Detachable Kid) στην ταινία του DCEU The Suicide Squad (2021), η οποία επίσης σκηνοθετήθηκε από τον Γκαν.
 Άντονι Κάριγκαν ως Ρεξ Μέισον / Metamorpho:Ένας αρχαιολόγος και υπερήρωας που μπορεί να «μεταμορφώσει στοιχεία στο σώμα του σε διάφορες μορφές». Ο Κάριγκαν είπε ότι το βρήκε αναζωογονητικό που θα υποδυόταν έναν υπερήρωα αφού προηγουμένως είχε υποδυθεί τον εχθρό του Batman Βίκτορ Ζαζ στην τηλεοπτική σειρά Gotham (2014–2019). Ένιωθε ότι θα μπορούσε να φέρει κάποια «αυθεντικότητα και αλήθεια» στον ρόλο συγκρίνοντας τις ανησυχίες του Metamorpho για τις ικανότητές του με την αλωπεκία του ίδιου του Κάριγκαν.
 Μαρία Γκαμπριέλα ντι Φαρία ως Άντζελα Σπάικα / The Engineer: Ένα μέλος του Authority που κατέχει υπεράνθρωπες ικανότητες μέσω της νανοτεχνολογίας που βρίσκεται μέσα στο σώμα της.
 Σάρα Σαμπάιο ως Ιβ Τέσμαχερ: Η βοηθός και ερωτικό ενδιαφέρον του Λεξ Λούθορ.
 Σκάιλερ Γκιζόντο ως Τζίμι Όλσεν: Ένας νεαρός φωτογράφος της Daily Planet και συνάδελφος του Κλαρκ Κεντ.
 Νίκολας Χουλτ ως Λεξ Λούθορ: Ένας επιχειρηματίας και ο βασικός εχθρός του Superman.
 Τέρενς Ρόσμορ ως Ότις: Ένας σωματοφύλακας του Λεξ Λούθορ.
Επιπρόσθετα, ο αδελφός του Γκαν, Σον Γκαν είναι προγραμματισμένος να υποδυθεί τον επιχειρηματία Μάξγουελ Λορντ, και η Μίλι Άλκοκ την ξαδέλφη του Superman, Κάρα Ζορ-Ελ / Supergirl.

 Ανάπτυξη 

 Υπόβαθρο 
Η Warner Bros. Pictures σχεδίαζε το 2012 να ξεκινήσει ένα κινηματογραφικό σύμπαν γνωστό ως Εκτεταμένο Σύμπαν της DC (DCEU) με την ταινία Άνθρωπος από Ατσάλι (2013), η οποία βασίζεται στον χαρακτήρα Superman των DC Comics. Ανακοίνωσαν τις μελλοντικές ταινίες DC τον Οκτώβριο του 2014, δίνοντας προτεραιότητα στο Batman v Superman: Η Αυγή της Δικαιοσύνης (2016) να είναι η δεύτερη ταινία του franchise, μετά από την εισπρακτική απογοήτευση του Ο Άνθρωπος από Ατσάλι. Παρόλα αυτά, σχεδίαζαν να κυκλοφορήσουν μια συνέχεια με τον Χένρι Κάβιλ να επαναλαμβάνει τον ρόλο του ως Κλαρκ Κεντ / Superman. Ο σκηνοθέτης της ταινίας, Ζακ Σνάιντερ, δήλωσε πως σκεφτόντουσαν να κάνουν τους φυλακισμένους Κρυπτονιανούς και τον Brainiac τους ανταγωνιστές της συνέχειας πριν ξεκινήσει η προ-παραγωγή του Batman v Superman. Η συνέχεια του Άνθρωπος από Ατσάλι βρισκόταν σε ενεργή ανάπτυξη ως μία από τις πιο μεγάλες προτεραιότητες της Warner Bros. τον Αύγουστο του 2016. Η Έιμι Άνταμς, η οποία υποδύθηκε την Λόις Λέιν στο Άνθρωπος από Ατσάλι, είπε τον Νοέμβριο πως η εταιρεία δημιουργούσε το σενάριο της συνέχειας. Ο Μάθιου Βον ήταν η επιλογή της Warner Bros. για τον σκηνοθέτη της ταινίας και είχαν ξεκινήσει να συζητούν για αυτό πριν από τον Μάρτιο του 2017. Ο Βον είχε προηγουμένως παρουσιάσει τις ιδέες του για μια καινούρια τριλογία Superman σε συνεργασία με τον συγγραφέα κόμικς Μαρκ Μίλαρ πριν ξεκινήσει η ανάπτυξη του Άνθρωπος από Ατσάλι, στην οποία η καταστροφή του πλανήτη Κρύπτον πραγματοποιήθηκε αφότου είχε ενηλικιωθεί ο Superman. Μετά από την προβληματισμένη παραγωγή της ταινίας του DCEU Justice League (2017), η Warner Bros. άλλαξε την προσέγγισή της στις ταινίες DC. Μέχρι τα τέλη του 2017, μια συνέχεια του Άνθρωπος από Ατσάλι δεν θα κυκλοφορούσε σύντομα, αν κυκλοφορούσε. Ο παραγωγός του Justice League Τσαρλς Ρόβεν είπε πως είχαν συζητηθεί ιδέες για τη συνέχεια αλλά δεν υπήρχε ακόμα σενάριο.

 Παραπομπές 

 Εξωτερικοί σύνδεσμοι 



Κατηγορία:Ταινίες του 2025
Κατηγορία:Αμερικανικές ταινίες δράσης - επιστημονικής φαντασίας
Κατηγορία:Αμερικανικές ταινίες με υπερήρωες
Κατηγορία:Ταινίες που επηρεάστηκαν από την απεργία SAG-AFTRA του 2023
Κατηγορία:Ταινίες σε σκηνοθεσία Τζέιμς Γκαν
Κατηγορία:Reboots ταινιών
Κατηγορία:Σούπερμαν (ταινίες)
Κατηγορία:Αμερικανικές ταινίες της δεκαετίας 2020
Κατηγορία:Ταινίες του Σύμπαντος της DC (franchise)
Κατηγορία:Ταινίες σε παραγωγή Πίτερ Σαφράν
Κατηγορία:Ταινίες IMAX
Κατηγορία:Ταινίες παραγωγής Warner Bros.
Κατηγορία:Crossover ταινίες με υπερήρωες
Κατηγορία:Ταινίες ScreenX
Κατηγορία:Ταινίες γυρισμένες στο Οχάιο
Κατηγορία:Ταινίες γυρισμένες στη Νορβηγία
Κατηγορία:Ταινίες γυρισμένες στο Λος Άντζελες
Κατηγορία:Ταινίες γυρισμένες στην Τζόρτζια
Κατηγορία:Ταινίες γυρισμένες στο Κλίβελαντ
Κατηγορία:Ταινίες γυρισμένες στην Ατλάντα
Κατηγορία:Ταινίες γυρισμένες στα Trilith Studios
Κατηγορία:Αγγλόφωνες ταινίες
Κατηγορία:Αμερικανικές 3D ταινίες
Κατηγορία:Ταινίες 4DX
Κατηγορία:Ταινίες σε παραγωγή Τζέιμς Γκαν
Κατηγορία:Δραματικές ταινίες με υπερήρωες